作者：葛长庚
词牌/韵律：兰陵王

paragraphs: 一溪碧。
何处桃花流出。
春光好，寻个□□，小小篮舆漫行适。
苍苔满白石。
涧底阴风凛栗。
疑无路，幽壑琮琤，峡转山回入林僻。
千峰呈翠色。
时亦有声声，樵唱渔笛。
忽然一树樱桃白。
又回头一顾，掀髯一笑，诗情酒思正豪逸。
虎蹄过新迹。
幂幂。
雾如织。
见异草珍禽，问名不识。
山灵勒驾雨来急。
欲游观未已，仆言日夕。
看来看去，似那里，似少室。